Үҙе тирәһендә уралған Гөлзифа ярҙамында үгеҙҙәрен егеп юлға сыҡҡанда ҡояш күренеп, башҡалар китеп бөткән ине, тип әйтерлек. “Сәргәй” ғәҙәтенсә ашыҡмай ғына атлай. Башта Ҡасим ҡысҡыра-һуҡҡылай үгеҙҙе ҡыуалап ҡараны ла, аҙаҡ уны үҙ яйына ҡуйып, сана төбөнә сүгәләне һәм эргәһендә иҫке генә ҡалын шәлгә уранып ултырған Гөлзифаға күҙ ташлап: “Былай ҙа кирегә бөткән мал булыр икән!” – тип үгеҙҙе әрләп алды.